CELEX: 32012R0052
Language: sk
Date: 2012-01-20 00:00:00
Title: Nariadenie Komisie (EÚ) č. 52/2012 z  20. januára 2012 , ktorým sa mení a dopĺňa príloha II k nariadeniu Európskeho parlamentu a Rady (ES) č. 998/2003 o zázname týkajúcom sa Spojených štátov na zozname tretích krajín a území  Text s významom pre EHP

21.1.2012   
            
            
               SK
            
            
               Úradný vestník Európskej únie
            
            
               L 18/1
            
         NARIADENIE KOMISIE (EÚ) č. 52/2012
   z 20. januára 2012,
   ktorým sa mení a dopĺňa príloha II k nariadeniu Európskeho parlamentu a Rady (ES) č. 998/2003 o zázname týkajúcom sa Spojených štátov na zozname tretích krajín a území
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (1), a najmä na jeho článok 10,
   keďže:
   
               (1)
            
            
               Nariadením (ES) č. 998/2003 sa stanovujú veterinárne požiadavky uplatniteľné na nekomerčné premiestňovanie spoločenských zvierat a predpisy týkajúce sa kontrol takýchto premiestňovaní. Uvedené nariadenie sa vzťahuje na nekomerčné premiestňovanie druhov spoločenských zvierat uvedených v jeho prílohe I medzi členskými štátmi alebo z tretích krajín.
            
         
               (2)
            
            
               V časti C prílohy II k nariadeniu (ES) č. 998/2003 sú uvedené tretie krajiny a územia bez výskytu besnoty a tretie krajiny a územia, vrátane Spojených štátov, v prípade ktorých sa zistilo, že riziko šírenia besnoty do Únie v dôsledku nekomerčného premiestňovania spoločenských zvierat z týchto krajín a území nie je vyššie ako riziko spojené s takýmto premiestňovaním medzi členskými štátmi.
            
         
               (3)
            
            
               V nariadení (ES) č. 998/2003, zmenenom a doplnenom nariadením Komisie (ES) č. 18/2006 (2), je do záznamu týkajúceho sa Spojených štátov v zozname stanovenom v časti C prílohy II k nariadeniu (ES) č. 998/2003 zahrnutý Guam.
            
         
               (4)
            
            
               Spojené štáty informovali Komisiu, že vnútroštátne podmienky týkajúce sa premiestňovania zvierat druhov uvedených v prílohe I k nariadeniu (ES) č. 998/2003 uplatňujú aj v prípade, ak sa tieto zvieratá premiestňujú na nekomerčné účely medzi Spojenými štátmi a Americkou Samoou, Severnými Mariánami, Portorikom a Americkými Panenskými ostrovmi.
            
         
               (5)
            
            
               Je preto vhodné zahrnúť tieto ďalšie územia do záznamu týkajúceho sa Spojených štátov v časti C prílohy II k nariadeniu (ES) č. 998/2003.
            
         
               (6)
            
            
               Nariadenie (ES) č. 998/2003 by sa preto malo zodpovedajúcim spôsobom zmeniť a doplniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   V časti C prílohy II k nariadeniu (EÚ) č. 998/2003 sa záznam týkajúci sa Spojených štátov amerických nahrádza takto:
   
      
                  „US
               
               
                  Spojené štáty americké (vrátane AS Americkej Samoy, GU Guamu, MP Severných Marián, PR Portorika a VI Amerických Panenských ostrovov)“.
               
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. januára 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 146, 13.6.2003, s. 1.
   
      (2)  Ú. v. EÚ L 4, 7.1.2006, s. 3.